钦定古今图书集成/明伦汇编/官常典/第327卷 > 大学衍义补 > 周瑄
## 钦定古今图书集成/明伦汇编/官常典/第327卷 > 大学衍义补 > 周瑄

按《明外史》本传：“瑄字廷玉，阳曲人。由乡举入国学。正
统中，除刑部主事，善治狱。帝北征，郎中当扈从者多
托疾，瑄请行。六师覆没，瑄被创归，擢署郎中。校尉受
赇纵盗，以仇人代，瑄辩雪之，抵校尉罪。外郡送囚，一
日至八百人。瑄虑其触热，三日决遣之殆尽。景泰元
年，以尚书王直荐，超拜刑部右侍郎，赈顺天、河间饥”，
未竣，而英宗复位。仍命瑄遍历所部，大举荒政。先后
赈饥民二十六万五千，给牛种各万馀，奏行《利民》八
事。还朝，转左。帝方任门达逯杲，数兴大狱。瑄委曲开
谕，多所救正。复饬诸郎毋避祸，以故移部定罪者不
至冤滥。官刑部久，属吏不敢欺。意主宽恕，不为深文。
同佐部者安化孔文英，为御史时，按黄岩妖言狱，当
坐者三千人，皆白其诬，独械首从一人论罪。及是居
部，与瑄并称长者。瑄恬静，淡荣利。成化改元，为侍郎
十六年矣。始迁右都御史，督理南京粮储。捕惩作奸
者数辈，宿弊为清。凤阳、淮、徐饥，以瑄言发廪四十万
以赈。久之，迁南京刑部尚书。令诸司事不须勘者，毋
出五日，狱无滞囚。暑疫，悉遣轻系者。曰：“召汝则至。”囚
欢呼去，无失期者。为《尚书》九载，屡疏乞休，久之乃得
请。家无田园，卜居南京。卒。赠太子少保，谥庄懿。